Fulgte man åbningsdebatten i Folketinget torsdag, ville man måske bemærke, at de to udlændingepolitiske yderpoler i Venstre, udlændingeordfører Marcus Knuth og indfødsretsordfører Jan E. Jørgensen, havde noget at tale om nede på den bageste række, uden at andre behøvede at høre det.

Et udokumenteret gæt kunne være, at ordet ’burka’ blev nævnt. De to har indtil fredag morgen repræsenteret henholdsvis en indædt modstand mod et burkaforbud og et lige så varmt ønske om et sådan.

Fredag morgen var tiden så kommet til, at partiet på et ekstraordinært gruppemøde skulle gå i takt, og efter gruppemødet var det da også netop Jørgensen og Knuth, der med politisk ordfører Jakob Ellemann-Jensen imellem sig udlagde teksten for pressen.